Tolong jelaskan mengenai Kehidupan awal dari Tony Blair dalam bahasa melayu

Beliau dilahirkan di Edinburgh, Scotland, sebagai anak kedua antara tiga orang anak kepada Leo dan Hazel Blair (nee Corscadden), di mana beliau menghabiskan 19 bulan pertama hayatnya di bandar tersebut. Pada tempoh ini, ayahnya bertugas sebagai pemeriksa cukai, sementara belajar untuk ijazah undang-undang di Universiti Edinburgh. Keluarganya kemudian berpindah ke Adelaide, Australia selama tiga tahun setengah pada dekad 1950-an, apabila ayahnya menjadi pensyarah undang-undang di Universiti Adelaide.

Keluarga Tony Blair kembali ke Britain pada akhir 1950-an, dan mula-mulanya tinggal dengan ibu bapa Hazel Blair di Stepps, dekat Glasgow. Apabila ayahnya menjadi pensyarah di Universiti Durham, mereka berpindah ke Durham. Selepas menyertai Sekolah Chorister di sini, Blair menyertai Kolej Fettes, sebuah sekolah berasrama dan di sini, beliau bertemu dengan Charlie Falconer yang kemudian menjadi Lord Canselornya. Blair dikatakan mencontohi Mick Jagger, dan dikatakan dihormati oleh rakan-rakan sekolahnya. Bagaimanapun, guru-gurunya tidak begitu tertarik kepada kelakuannya: periwayat hidupnya John Rentoul melaporkan bahawa "Kesemua guru yang saya bercakap... mengatakan bahawa dia benar-benar menjengkelkan mereka, dan mereka amat lega apabila dia beredar."

Selepas menamatkan pengajian di Kolej Fettes, Blair menghabiskan setahun di London untuk menuba diri sebagai penganjur muzik rock sebelum menyertai Universiti Oxford untuk belajar undang-undang di Kolej St John. Sebagai pelajar, beliau bermain gitar dan bernyanyi untuk sebuah kugiran rock yang dipanggil Ugly Rumours.

Selepas memperoleh ijazah kelas kedua daripada Oxford, Blair mendaftarkan diri sebagai barrister pelajar dan bertemu dengan bakal isterinya, Cherie Booth, di kamar bicara yang diasaskan oleh Derry Irvine (kemudian Lord Canselor pertama untuk Blair). Pada 29 Mac 1980, Blair berkahwin dengan Booth, bakal Peguam Diraja, dan dikurniakan dengan empat orang anak, iaitu: Euan, Nicky, Kathryn dan Leo.

Leo yang dilahirkan pada 20 Mei 2000 merupakan anak sah yang pertama kepada seorang Perdana Menteri yang sedang berkhidmat dalam tempoh melebihi 150 tahun, iaitu sejak Francis Russell dilahirkan kepada Lord John Russell pada 11 Julai 1849.